Γνωμοδότηση της Οικονομικής και Κοινωνικής Επιτροπής για την "Ανακοίνωση της Επιτροπής προς τα κράτη μέλη σχετικά με τους προσανατολισμούς που αφορούν την κοινοτική πρωτοβουλία για την οικονομική και κοινωνική αναζωογόνηση των πόλεων και των γειτονικών ζωνών σε κρίση, προκειμένου να προωθηθεί η βιώσιμη αστική ανάπτυξη - Urban"

(2000/C 51/19)

Στις 19 Οκτωβρίου 1999 και σύμφωνα με τις διατάξεις του άρθρου 262 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε, να ζητήσει από την Οικονομική και Κοινωνική Επιτροπή να γνωμοδοτήσει για την ανακοίνωση της Επιτροπής σχετικά με την ανωτέρω ανακοίνωση

Η Οικονομική και Κοινωνική Επιτροπή αποφάσισε να ορίσει τον κ. Vinay, γενικό εισηγητή και να του αναθέσει την προετοιμασία της σχετικής εργασίας.

Κατά την 368η σύνοδο ολομέλειάς της της 8ης και 9ης Δεκεμβρίου 1999 (συνεδρίαση της 9ης Δεκεμβρίου) η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η παρούσα διαβούλευση για τους "προσανατολισμούς" προκειμένου να αναληφθεί κοινοτική πρωτοβουλία σχετικά με την οικονομική και κοινωνική αναζωογόνηση των πόλεων και των περιφερειών σε κρίση με στόχο να προωθηθεί μια βιώσιμη αστική ανάπτυξη, με την ονομασία Urban, όπως ορίζεται από το άρθρο 20 του Κανονισμού (ΕΚ) αριθ. 1260/1999, πρέπει να πραγματοποιηθεί εσπευσμένως δεδομένου ότι η Επιτροπή προτίθεται να υιοθετήσει τη σχετική διάταξη το συντομότερο δυνατό.

1.2. Η εν λόγω πρωτοβουλία, παρουσιάζεται αφού η Επιτροπή, με μια ισχυρά καινοτόμο επιλογή, προώθησε ένα "Πλαίσιο δράσης για μια βιώσιμη αστική ανάπτυξη στην Ευρωπαϊκή Ένωση", το οποίο, διαμορφωμένο σε τέσσερις κατευθυντήριες γραμμές, αναπτύσσει τα ουσιαστικά στοιχεία της πολεοδομικής προβληματικής, στο φως επίσης της μεταρρύθμισης των Διαρθρωτικών Ταμείων. Για το πλαίσιο δράσης η ΟΚΕ πρόσφατα υιοθέτησε γνωμοδότηση με θετική αξιολόγηση(1).

2. Η πρόταση της Επιτροπής

2.1. Η Επιτροπή υπογραμμίζει ότι τα προγράμματα που εφαρμόζονται στο πλαίσιο της Urban επέτρεψαν ορατή βελτίωση της ποιότητας ζωής στις εν λόγω περιοχές και αναφέρει ότι βάσει της εμπειρίας αυτής έχει ωριμάσει η απόφαση να τεθεί η αστική διάσταση στο κέντρο των κοινοτικών πολιτικών και ειδικότερα των παρεμβάσεων των Διαρθρωτικών Ταμείων μέσω του πλαισίου δράσης.

2.1.1. Συνοψίζοντας τα κεντρικά στοιχεία του πλαισίου δράσης, η Επιτροπή αναφέρεται στη σκοπιμότητα να διασφαλιστεί στη νέα πρωτοβουλία Urban μια σαφής προστιθέμενη αξία, που θα είναι ωστόσο συμπληρωματική ως προς τα κύρια προγράμματα. Στην πράξη η Urban μπορεί να αποτελέσει γέφυρα μεταξύ των καινοτόμων προσεγγίσεων μικρής κλίμακας, που προωθήθηκαν προηγούμενα από τα αστικά πειραματικά σχέδια και το LIFE, και της υιοθέτησης μιας ολοκληρωμένης διατύπωσης των κυριότερων προγραμμάτων των Διαρθρωτικών Ταμείων.

2.1.2. Ο κυριότερος στόχος της Urban είναι συνεπώς η προώθηση της κατάρτισης και της εφαρμογής ειδικά καινοτόμων στρατηγικών υπέρ των μικρών και μεσαίων πόλεων και των συνοικιών σε κρίση στα μεγάλα αστικά συγκροτήματα.

2.2. Μεταξύ των αρχών που θα πρέπει να γίνουν σεβαστές στις στρατηγικές της πολεοδομικής αναδιοργάνωσης συγκαταλέγεται πάνω απ' όλα η εξακρίβωση της "κρίσιμης μάζας" πληθυσμού καθώς και των διαρθρώσεων υποστήριξης. Απαιτείται στέρεα τοπική σύμπραξη προκειμένου να προσδιορισθούν οι προκλήσεις, οι στρατηγικές, οι προτεραιότητες, η μεταφορά πιστώσεων κ.λπ. Θα πρέπει να συμμετάσχουν σ' αυτό οι οικονομικοί και κοινωνικοί εταίροι, οι ΜΚΟ, οι ενώσεις των κατοίκων, και οι ενώσεις που δραστηριοποιούνται στο πεδίο του περιβάλλοντος, από κοινού με άλλους ενδιαφερόμενους φορείς.

2.2.1. Θα πρέπει να γίνει σεβαστός ο συμπληρωματικός χαρακτήρας της με τις κυριότερες παρεμβάσεις των Διαρθρωτικών Ταμείων.

2.3. Οι περιοχές παρέμβασης είναι περίπου 50 και θα πρέπει να έχουν ελάχιστο πληθυσμό 10000 ατόμων. Κάθε μία από αυτές θα πρέπει να αντιμετωπίσει μία μόνο προβληματική σε μια συνεκτική γεωγραφική περιοχή και να αποδείξει επίσης την αναγκαιότητα οικονομικής και κοινωνικής ανανέωσης ή την ύπαρξη μιας κρίσιμης κατάστασης, βάσει των εθνικών στατιστικών δεικτών. Οι περιοχές που θα επιλεγούν, θα πρέπει να ικανοποιούν τουλάχιστον τρεις προϋποθέσεις από αυτές που αναφέρονται στο κείμενο, ανεξάρτητα από το αν περιλαμβάνονται ή όχι στους στόχους 1 και 2.

2.4. Οι ενέργειες θα πρέπει επιπλέον να σέβονται ορισμένες προτεραιότητες που κυμαίνονται από την ανακαίνιση των κτιρίων, στη βελτίωση της ασφάλειας και την πρόληψη της εγκληματικότητας από τη μείωση της αστικής εξάπλωσης στις εκπαιδευτικές στρατηγικές για τους αποκλεισμένους, στα ολοκληρωμένα συστήματα δημόσιων μεταφορών από τη μείωση των μετακινήσεων με ιδιωτικά μέσα, στις πρωτοβουλίες που αποβλέπουν στη μεταχείριση των αποβλήτων ή στη διαχείριση υδάτινων και ενεργειακών πόρων κ.λπ. Παρατίθεται στην ανακοίνωση και λεπτομερής κατάλογος των μέτρων που μπορούν να χρηματοδοτηθούν.

2.5. Στη συνέχεια η ανακοίνωση απεικονίζει λεπτομερώς τις διαδικαστικές φάσεις για την προετοιμασία, υποβολή, έγκριση των επιμέρους προγραμμάτων, όπως επίσης τις διαδικασίες εποπτείας, εφαρμογής και αξιολόγησης των παρεμβάσεων.

2.5.1. Όσον αφορά τη χρηματοδότηση, έχουν διατεθεί για την περίοδο 2000-2006 συνολικά ποσά 700 εκατ. ευρώ. Η κατανομή μεταξύ των κρατών μελών καθορίστηκε βάσει διαφόρων κριτηρίων, όπως είναι η πυκνότητα του αστικού πληθυσμού, τα δεδομένα για την ανεργία, που συμπεριλαμβάνει την ανεργία μεγάλης διάρκειας. Οι παρεμβάσεις που αναφέρονται στο παράρτημα είναι συνολικά 56, για μέσο όρο χρηματοδότησης περίπου 12 εκατ. ευρώ και μπορεί να αφορούν μεμονωμένες συνοικίες, ή αν συμφωνούν με τις δεδομένες προϋποθέσεις, πόλεις 30 με 40 χιλ. κατοίκων συγκεντρώνουν περισσότερες περιοχές... Το 2 % του ποσού αυτού προορίζεται ωστόσο για τη χρηματοδότηση μιας οριζόντιας δραστηριότητας συντονισμού, ανταλλαγής εμπειριών, αξιολόγησης και κατάρτισης δεικτών κ.λπ. και θα τελεί υπό την άμεση διαχείριση της Επιτροπής.

3. Γενικές παρατηρήσεις

3.1. Η ΟΚΕ επικροτεί την πρόταση της Επιτροπής και εκφράζει την ικανοποίησή της ειδικότερα γιατί και από την πλευρά της σε σχέση με τη μεταρρύθμιση των Διαρθρωτικών Ταμείων είχε ζητήσει, όπως ακριβώς το Ευρωπαϊκό Κοινοβούλιο και η Επιτροπή των Περιφερειών, να επιβεβαιωθεί η κοινοτική πρωτοβουλία Urban την οποία είχε αξιολογήσει θετικά. Η Επιτροπή, αποδεχόμενη τη σπουδαιότητά του, είχε ήδη σε γενικές γραμμές αποδεχθεί το αίτημα αυτό, είναι όμως ιδιαίτερα εκτιμητέο το γεγονός ότι η εν λόγω πρωτοβουλία αποτελεί μία από τις πρώτες πράξεις της νέας Επιτροπής.

3.1.1. Το αίτημα ανανέωσης γεννήθηκε από την ιδιαίτερα θετική προσοχή που δόθηκε στην προηγούμενη εμπειρία Urban. Η πρωτοβουλία αυτή που προωθήθηκε το 1994 χαρακτηρίστηκε τόσο στην κατάστρωση όσο και στην εφαρμογή από ορισμένες σημαντικές ειδικές πλευρές, η πρώτη των οποίων είναι η παρέμβαση που στοχεύει στις αστικές ζώνες που χαρακτηρίζονται από άκρως κρίσιμες κοινωνικοοικονομικές καταστάσεις και επιβάλλει μία ολοκληρωμένη οπτική στα κοινωνικοοικονομικά θέματα και τις υποδομές. Το δεύτερο σημαντικό χαρακτηριστικό ήταν η επιλογή της επιδίωξης, κατά την παρέμβαση, μιας ισχυρής συμμετοχής τόσο των τοπικών διοικητικών επιπέδων όσο και δημόσιων ή ιδιωτικών συνεταιριστικών διαρθρώσεων, είτε τέλος των ίδιων των κατοίκων.

3.1.2. Τελικά, η προσέγγιση που συνοπτικά μπορεί να προσδιορισθεί ως κύριο χαρακτηριστικό της Urban ήταν το γεγονός ότι έθετε σε πρώτο επίπεδο και στο κέντρο των παρεμβάσεων στον αστικό ιστό, όχι τόσο τις διαρθρώσεις - επί των οποίων προφανώς δρούσε - όσο τους ίδιους τους κατοίκους.

3.1.3. Οι συνολικές παρεμβάσεις, που χρηματοδοτήθηκαν με το προηγούμενο πρόγραμμα Urban με ποσό 900 εκατ. ευρώ, ανήλθαν σε 116 και παρουσίασαν μια συνολικά αξιόλογη επιτυχία, τόσο από την σκοπιά της ποιότητας όσο και της μόνιμης αποτελεσματικότητας της παρέμβασης.

3.1.4. Φαίνεται συνεπώς σημαντική η βούληση να δοθεί συνέχεια στην εμπειρία αυτή η οποία ακριβώς λόγω των προαναφερθέντων χαρακτηριστικών της, αποδείχθηκε εποικοδομητική και δυναμική. Συνεπώς λειτουργεί όχι μόνο στο πρακτικό επίπεδο αλλά επίσης στο πιο πολιτικό επίπεδο της προσέγγισης των πολιτών της ΕΕ.

3.2. Μεταξύ των βελτιωτικών χαρακτηριστικών της νέας πρότασης πρωτοβουλίας, έκδηλος είναι καταρχάς ο πρωταρχικός, αν όχι αποκλειστικός, στόχος της, δηλαδή οι μικρομεσαίες πόλεις, που αντιθέτως είχαν παραμείνει στο περιθώριο στο προηγούμενο κείμενο και οι οποίες ωστόσο καταλαμβάνουν ένα σημαντικό τμήμα του ευρωπαϊκού αστικού πανοράματος.

3.2.1. Σημαντική είναι επίσης και η ιδιαίτερη επιμονή στην ανταλλαγή ορθών πρακτικών που συνοδεύεται από την επιλογή να προσφερθούν χρηματοδοτικά μέσα και σε μια σειρά δραστηριότητες αξιολόγησης, ταξινόμησης, μεθόδων ταξινόμησης υπό τη διαχείριση της Επιτροπής, οι οποίες αντιθέτως λόγω έλλειψης πόρων δεν είχαν αναπτυχθεί ιδιαίτερα στην προηγούμενη πρωτοβουλία Urban.

3.2.2. Σημαντική είναι επίσης η διευκρίνιση που έχει ενσωματωθεί στο Παράρτημα 1 σχετικά με τις παρεμβάσεις στις οικοδομές, που δεν μπορούν να χρηματοδοτηθούν από το Ευρωπαϊκό Ταμείο Περιφερειακής Ανάπτυξης, το οποίο στηρίζει την πρωτοβουλία Urban. Στην περίπτωση που οι παρεμβάσεις αυτές δεν μπορούν να διαχωριστούν από την πρωτοβουλία που προορίζεται για την ανάπτυξη της εν λόγω ζώνης, τα προγράμματα οφείλουν να υποδεικνύουν τις αντίστοιχες χρηματοδοτήσεις που προορίζονται για το στόχο αυτό εκ μέρους των αρμόδιων εθνικών ή τοπικών αρχών, οι οποίες προστίθενται στο συνολικό ποσό που ορίζεται στα πλαίσια ενός επιμέρους σχεδίου Urban. Αποφεύγεται έτσι ο κίνδυνος να αποδειχθούν αναποτελεσματικά προγράμματα που θεωρούνται κατάλληλα και αναγκαία γιατί δεν προωθούνται τα ουσιαστικώς απαραίτητα παράλληλα σχέδια.

3.2.3. Μπορεί επίσης να αξιολογηθεί θετικά και η σημαντική διεύρυνση του καταλόγου των μέτρων που χρηματοδοτούνται στα πλαίσια της Urban, ακόμη περισσότερο μάλιστα διότι χαρακτηρίζεται ενδεικτικός και όχι εξαντλητικός και γιατί υπογραμμίζεται το γεγονός πως περιλαμβάνει επίσης μέτρα που υιοθετήθηκαν τόσο από την προηγούμενη Urban όσο και από τα αστικά πειραματικά σχέδια.

3.3. Η ΟΚΕ κρίνει ωστόσο χρήσιμες ορισμένες διευκρινίσεις ως προς τις μεθοδολογικές πτυχές και το περιεχόμενο της νέας πρωτοβουλίας.

3.3.1. Επανειλημμένα η ΟΚΕ υπογράμμισε την απαίτηση να αποτελέσει η αρχή της συνεννόησης και της σύμπραξης αναπόσπαστο τμήμα των δράσεων των Διαρθρωτικών Ταμείων(2) ενώ παράλληλες επισημάνσεις έχουν γίνει από το Ευρωπαϊκό Κοινοβούλιο(3). Στην υπό εξέταση πρόταση φαίνεται ότι το στοιχείο αυτό, που αποτελούσε την "προστιθέμενη αξία" της Urban έχει μετριασθεί.

3.3.2. Επίσης και οι πρωταρχικοί στόχοι της πρωτοβουλίας Urban φαίνονται να διαχέονται στη μεγάλη ποσότητα πιθανών ενδεικτικών μέτρων και επιλεγμένων στόχων μεταξύ των οποίων φαίνεται να έχει χαθεί και εκείνη η περιορισμένη αλλά αποφασιστική φιλοδοξία "ένταξης σε ένα γενικότερο σχέδιο μεγάλης εμβέλειας που λειτουργεί ως καταλύτης μέσω προωθημένων σχεδίων που αποβλέπουν να βελτιώσουν σε μόνιμη βάση τις συνθήκες ζωής των κατοίκων ... ειδικότερα στις πιο φτωχές και κοινωνικά υποβαθμισμένες συνοικίες" που χαρακτήριζε τους στόχους της προηγούμενης πρωτοβουλίας.

3.3.3. Η σημερινή πρόταση φαίνεται να προσανατολίζεται περισσότερο προς μια σειρά πτυχών, έγκυρων έστω, που χαρακτηρίζουν το πλαίσιο δράσης για μια βιώσιμη αστική ανάπτυξη και οι οποίες αποτελούν τμήμα ενός πιο μεγάλου και περιεκτικού σχεδίου, ως προς τις διαρθρώσεις του, από αυτό που ήταν και έπρεπε να είναι το πλαίσιο για την Urban και το οποίο για το λόγο αυτό ορίζεται και από τις συνθήκες που θα πρέπει να χαρακτηρίζουν στην νέα πρωτοβουλία τις επιλέξιμες περιοχές.

3.3.4. Θα πρέπει να αποφευχθεί ο κίνδυνος να παρουσιαστεί η Urban μέσω μιας διατύπωσης που αποβλέπει στα πάντα ως ένα είδος "ελαχιστοποίησης" του πλαισίου δράσης, ενώ αντιθέτως θα πρέπει να συνεχίσει να αποτελεί εκείνη τη συγκεκριμένη και αποφασιστική παρέμβαση σε άκρως περιφερειακές καταστάσεις η οποία από τη στιγμή που θα προωθηθεί η πρώτη ενέργεια κοινωνικής ή οικονομικής αναζωογόνησης, επιτρέπει στις εν λόγω ζώνες να είναι σε θέση να δεχθούν άμεσα ή κατ' αντανάκλαση, τους καρπούς των πρωτοβουλιών ευρύτερης εμβέλειας όπως αυτές που αναφέρονται στους τέσσερις στόχους του πλαισίου δράσης.

3.3.5. Είναι δύσκολο να πιστέψει κανείς ότι σε αστικές περιοχές, οι οποίες σε μια μη γραφειοκρατική γλώσσα μπορούν να οριστούν ως κοινωνικά και οικονομικά άθλιες, μπορούν να αποτελέσουν άμεσες λύσεις οι καινοτόμες πολιτικές διάθεσης των αποβλήτων ή η υλοποίηση πεζόδρομων, παρεμβάσεις ή έργα που έχουν σημασία σε ένα γενικό αστικό πλαίσιο.

3.3.6. Για το λόγο αυτό κρίνεται σκόπιμη η αναπροσαρμογή των στόχων και των μέτρων που έχουν ενσωματωθεί στη νέα πρωτοβουλία στις συνθήκες που το ίδιο το κείμενο, στο άρθρο 11, θεωρεί ως αποφασιστικές για την έγκριση κάθε παρέμβασης.

4. Ειδικές παρατηρήσεις

4.1. Η ΟΚΕ αποδίδει ιδιαίτερη σημασία στις πρωτοβουλίες που αποβλέπουν στην ενθάρρυνση της άμεσης κοινωνικής συμμετοχής, έστω και με τη μορφή σύμπραξης οργανωμένων ομάδων συμφερόντων, στις διάφορες κοινοτικές πρωτοβουλίες. Κρίνει συνεπώς πως μπορεί να υποδείξει την επανένταξη, στον ενδεικτικό κατάλογο των χρηματοδοτούμενων μέτρων, του κονδυλίου που στην προηγούμενη Urban διατυπώνονταν ως εξής: "Υποστήριξη στην δυνατότητα τοπικής λήψεως αποφάσεων (επιτροπές συνοικιών, ομάδες ανταλλαγών, κοινή συμμετοχή κοινοτικών αρχών ή τοπικών παραγόντων κ.λπ.)". Θα πρέπει να υπενθυμισθεί μεταξύ των άλλων ότι ο ενεργός και συμμετοχικός ρόλος στον προγραμματισμό και τη διαχείριση της κοινωνικοοικονομικής ανάκτησης ενός χώρου από τους πολίτες ή τις οργανωμένες κοινωνικές ομάδες αποτέλεσε σημαντικό σκέλος της επιτυχίας, τόσο της προηγούμενης Urban, όσο και της κοινοτικής πρωτοβουλίας Leader.

4.1.1. Πάντα σε σχέση με τις μορφές συμμετοχής κρίνεται σκόπιμο να επαναληφθεί ρητά η αναφορά στην αξία του ρόλου που διαδραματίζουν οι κοινωνικοί εταίροι στις ζώνες παρέμβασης, και ακόμα περισσότερο στο οικονομικό πεδίο στο οποίο δρα η Urban, που χαρακτηρίζεται από την ιδιαίτερη σημασία που έχουν τα προβλήματα της απασχόλησης ή εκείνα που συνδέονται έτσι κι αλλιώς με την αναζωογόνηση του οικονομικού ιστού.

4.1.2. Αντιστοίχως πρέπει να τονισθεί ο ρόλος των ΜΜΕ και της βιοτεχνίας, που συχνά αντιπροσωπεύουν τον κυριότερο αστικό οικονομικό ιστό, ακόμη περισσότερο γιατί η νέα πρωτοβουλία απευθύνεται κατά προτεραιότητα στις μικρομεσαίες πόλεις, που αποτελούν ακριβώς τους χώρους στους οποίους οι ΜΜΕ συγκροτούν το κυριότερο κέντρο δημιουργίας απασχόλησης και πλούτου.

4.2. Μεταξύ των επιδοτούμενων μέτρων συμπεριλαμβάνονται, δικαιολογημένα, το ζήτημα της προστασίας της ασφάλειας και της πρόληψης της εγκληματικότητας, στα πλαίσια του οποίου πρέπει να αναφερθούν οι παρεμβάσεις σχετικά με τις εμπειρικές χρήσεις ή τους ιδιωτικούς χώρους δημόσιας χρήσης.

4.3. Οι ενδείξεις για τις διαδικαστικές φάσεις είναι πολλές και εξειδικευμένες. Αυτό μπορεί να αποτελεί πλεονέκτημα, μπορεί ωστόσο να οδηγήσει και σε μια ορισμένη γραφειοκρατική βαρύτητα. Με εξαίρεση τον προσδιορισμό ορισμένων απαραίτητων ειδικών αναφορών, θα αρκούσε μια γενική παραπομπή στον νέο κανονισμό των Διαρθρωτικών Ταμείων, τμήμα του οποίου αποτελούν σχεδόν όλες οι εν λόγω διατάξεις.

4.4. Όσον αφορά τη χρηματοδότηση της πρωτοβουλίας η μείωση του συνολικού ύψους των πιστώσεων για την Urban μπορεί να έχει την λογική της στο φως των τροποποιήσεων που έχουν γίνει στον προορισμό των Διαρθρωτικών Ταμείων. Ωστόσο η Επιτροπή πρέπει να καταβάλει κάθε προσπάθεια για να αυξήσει τις πιστώσεις αυτές για τον πρόσθετο λόγο πως πρέπει να επισημανθεί ότι ο συνολικός αριθμός των 56 νέων παρεμβάσεων, που προτείνονται από την νέα πρωτοβουλία, καλύπτει έναν προγραμματισμό που καλύπτει το διάστημα από το 2000 έως το 2006. Μία τόσο διεσταλμένη πρωτοβουλία δεν ικανοποιεί την πρόθεση, που εκφράστηκε και από την Επιτροπή, να έχει η Urban ισχυρό αντίκτυπο ορατότητας τόσο στο τοπικό επίπεδο όσο και στο επίπεδο της ΕΕ. Η ΟΚΕ κρίνει συνεπώς, ότι πρέπει να αυξηθεί ο αριθμός των προγραμματισμένων παρεμβάσεων.

4.5. Τέλος η ΟΚΕ επιθυμεί να υπενθυμίσει, προς περαιτέρω υποστήριξη των παρατηρήσεών της, πέρα απ' όσα ειπώθηκαν στην πρόσφατη γνωμοδότηση για το πλαίσιο δράσης(4), τα συμπεράσματα της πρόσφατης πρώτης διάσκεψης για την οργανωμένη κοινωνία των πολιτών, τα θέματα της οποίας συνδέονται από διάφορες σκοπιές με το αντικείμενο της υπό εξέταση πρωτοβουλίας καθώς και με τις αστικές πολιτικές συνολικά. Η αξιοπιστία κάθε πρωτοβουλίας θα καταμετρηθεί, στο χρόνο, ακριβώς από την ποιότητα των σχέσεων αλληλεπίδρασης που θα μπορέσει η ΕΕ να αναπτύξει με τους ίδιους τους πολίτες της, με την πραγματικότητα στην οποία ζουν και οργανώνονται και στην οποία καθορίζονται όλα αυτά που θα επιδράσουν στα πεπρωμένα των νέων γενεών.

Βρυξέλλες, 9 Δεκεμβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) EE C 368 της 20.12.1999 - "Πλαίσιο δράσης για μια βιώσιμη αστική ανάπτυξη στην Ευρωπαϊκή Ένωση".

(2) ΕΕ C 407 της 28.12.1998, γνωμοδότηση για την "Πρόταση κανονισμού (ΕΚ) του Συμβουλίου σχετικά με τις γενικές διατάξεις των Διαρθρωτικών Ταμείων"- βλ. επίσης σημ. 1.

(3) Ψήφισμα για πρόταση κανονισμού του Συμβουλίου σχετικά με τις γενικές διατάξεις των Διαρθρωτικών Ταμείων [COM(1998) 0131 - C4-0285/98/0090(AVC)].

(4) Βλ. σημείωση 1.